ไฟแนนซ์ทูเดย์
ไม่เล่นการเมือง โนคอมเมนต์เรื่องการเมือง แต่เมื่อ ช.ชดา ถาม“คุณปั้น” บัณฑูร ล่ำซำ
5 ต.ค. 2554

ไม่เล่นการเมือง โนคอมเมนต์เรื่องการเมือง แต่เมื่อ ช.ชดา ถาม“คุณปั้น” บัณฑูร ล่ำซำ 
ซีอีโอธนาคารกสิกรไทย ว่ารู้สึกอย่างไรที่สังคมไทยมองเรื่องการโกหกเป็นเรื่องธรรมดา และมีคนพูดโกหกออกโทรทัศน์เป็นตัวอย่างไม่ดีแก่สังคมทุกวัน คุณปั้นบอกว่าต้องปล่อยวาง คนโกหกก็รู้แก่ใจว่าตัวเองโกหก แต่สภาพมันเป็นอย่างนี้ สังคมยอมรับคนโกหกก็คงทานกระแสสังคมไม่ไหว 




“ทุกคนมีหน้าที่ต้องยกระดับมาตรฐานความคิด ระหว่างทางไปกระตุกคงไม่ได้ ก็ต้องทำใจ” นี่คือคำคมคมจากซีอีโอแบงก์กสิกรไทย
...2 ซีอีโอ ทั้ง บุญทักษ์ หวังเจริญ ซีอีโอ ธนาคารทหารไทย และ สุภัค ศิวะรักษ์ ซีอีโอธนาคารซีไอเอ็มบี ไทย ปิดปากเงียบไม่ว่าจะถูกถามซ้ำซากเรื่องการเสนอซื้อและรวมกิจการ 2 ธนาคาร ตอบอย่างเดียวว่าไม่รู้ ขอให้ไปถามผู้ถือหุ้น ซึ่งถือเป็นมารยาทสุภาพบุรุษ แต่คนปูดข่าวรวม 2 แบงก์ที่ขยันพูดทุกวี่วัน ป่านนี้โดนดร.แซม เฉ่งหรือยังไม่รู้ 
...เรื่องนี้ถ้ามองโลกในแง่ร้ายก็เหมือนไปทุบหุ้นเขาให้เตี้ยติดดิน เพื่อให้ราคาที่ตัวเองเสนอซื้อดูสูง ก็เป็นการกระทำที่ไม่น่าปลื้มเท่าไหร่มั้งคะ 
...ใครที่มั่นอกมั่นใจว่า คุณพี่เบญจา หลุยเจริญ อธิบดีกรมสรรพสามิต ที่เป็นกรรมการธนาคารกรุงไทย จะนอนมาในตำแหน่งประธานกรรมการบริหารแบงก์แทน ดุสิต นนทะนาคร ที่เสียชีวิตไป คงต้องคิดใหม่ เพราะสเปกของกระทรวงการคลังก็คือ อยากได้คนที่มีเวลาทำงานเต็มที่ให้ธนาคาร ในอีก 1-2 สัปดาห์นี้ได้รู้กัน 
...ช.ชดา ฟันธงว่าโครงการรถคันแรกและบ้านหลังแรกไม่มีทางประสบความสำเร็จในการกระตุ้นเศรษฐกิจภายในประเทศได้มากมายนัก เนื่องมาจากคนที่จะใช้สิทธิพิเศษนี้ หากเป็นคนจนคงต้องเลือกระหว่างบ้านและรถ เพราะว่าคงมีเครดิตไลน์กู้ได้อย่างเดียว กู้เกินตัวคงไม่มีแบงก์ไหนยอมให้แน่นอน 
เชื่อขนมกินได้ว่าคนจนจะซื้อรถ เพราะได้คืนเงินภาษีแล้ว 5 ปีก็ขายได้เงินกลับมา แต่ซื้อบ้านมันผูกพันระยะยาว ซื้อง่ายขายยากไม่เหมือนรถยนต์นะจะบอกให้